google/wiki40b huggingface dataset:
Norbrygg

Norbrygg - norsk hjemmebryggerforening er en landsdekkende organisasjon for personer med interesse for hjemmebrygging av øl. Organisasjonen ble stiftet i 1998 og har i overkant av 3 000 medlemmer.
Hvert år arrangerer Norbrygg norgesmesterskap i hjemmebrygging, som er en konkurranse i å brygge øl etter foreningens definisjoner av øltyper. Vinneren av norgesmesterskapet har de siste årene blitt brygget kommersielt i samarbeid med Nøgne Ø i Grimstad og solgt på Vinmonopolet.
Rosendal Teater

Rosendal Teater (tidligere Teaterhuset Avant Garden, TAG) er et programmerende teater i Trondheim. Teatret presenterer lokale, nasjonale og internasjonale kompanier. 
Stiftelsen Teaterhuset Avant Garden (TAG) ble etablert i 1984 av de tre frie profesjonelle teatergruppene Magna Vox, Petrusjka Teater og Studio Teater. De tre gruppene drev selv teatret i mange år med både egne produksjoner på programmet og gjestespill. TAG holdt da til i Kjøpmannsgata vis á vis hotellet Royal Garden, som var under bygging. Det skulle bygges mer i Kjøpmannsgata, og teatret måtte etter hvert ut av lokalene. I 1993 flyttet Teaterhuset Avant Garden Folkets hus i Olav Tryggvasons gate 5. Våren 2019 flyttet teatret til Rosendal Teater, samtidig byttet TAG navn til Rosendal Teater. I dag drives teatret ikke lenger av gruppene, men av en administrasjon ledet av en teatersjef (kunstnerisk og daglig leder) og et styre.
Rosendal Teater er nå et rendyrket programmerende og co-produserende teater med en klar kunstnerisk profil gitt av teatersjefen. 
En bok om teatrets historie og betydning for scenekunstmiljøet i byen og landet er under arbeid, og planlagt lansert i 2019.
Anarchy in Åmot

Anarchy in Åmot er debutromanen til Sturle Brustad. Den ble utgitt i 2007 av Gyldendal Norsk Forlag. Boka er satt til høsten 1978 og våren 1979, og handler om Hans Petter Aastorps oppvekst i Åmot i Modum mens punken kom. Den er skrevet på Åmot-dialekt.
Boka starter rett før skolestart 1978, da det over høyttaleranlegget under fotballturneringen Modum Cup blir spilt Sex Pistols' «Anarchy in the U.K.». HP og Perry bestemmer seg for å starte et punkband, og boka forteller hvordan det går. Den er delt inn i tre deler: «the rise», «the flight» og «the fall».
Honduransk lempira

Bruk

Valutaen gis ut av Banco Central de Honduras – BCH som ble omdannet i 1950 og har hovedkontoret i Tegucigalpa.

Historie

Mynter ble introdusert i 1931 i valørene 5, 20 og 50 centavos og 1 lempira. 1, 2 og 10 centavosmynter kom til i 1935, 1939 og 1932 respektive. Sølvmynten 1 lempira gikk ut av produksjon i 1937, de andre sølvmyntene (20 og 50 centavos) ble erstattet av en nikkellegering i 1967. Man bruker ikke lenger 1, 2 og 5 centavos, prisene blir avrundet til neste 10 centavos. Honduras' sentralbank planlegger en ny familie av mynter med valørene 50 centavos og 1, 2, 5 og 10 lempiras, men de er ikke lansert ennå.
Bank of Honduras og Banco Atlantida ga ut de første lempira-sedlene i 1932. De kom med pålydende på 1, 2, 5, 10 og 20 lempiras. Banco Central de Honduras tok over produksjonen av papirpenger i 1950 og introduserte 50 lempiras-seddel in 1951. I 1975 ble 100 lempiras-seddel gitt ut og i 1995 kom 500 lempiras-seddel.
I januar 2010 kom en ny 20 lempiras-seddel laget av en polymer-base på markedet. 60 millioner sedler ble gitt ut.
Ballegaffel

En ballegaffel er et transportredskap for rundballer montert på en traktor som benyttes for å frakte rundballer av halm eller silo. Redskapet monteres på en frontlaster eller på trepunktoppheng bak eller fremme på traktoren. Ballegaffelen består som regel av tre stålspyd eller tinder som presses inn i siden på rundballen slik at den kan løftes med traktoren og fraktes.

Utvikling

Redskapet er en videreutvikling av silosvansen. Det er sannsynlig at redskapet ble til ved en tilfeldighet da silosvanser med mange avbrutte tinder ble brukt til transport av rundballer.

Problemområder ved bruk

Bruk av ballegaffelen kan ødelegge eventuell plast som rundballen måtte være innpakket i. En rundball som ikke har tett innpakning vil raskt råtne og vil fort være uegnet som fôr. For å unngå dette kan man i stedet for ballegaffelen benytte seg av en balleklemme, som klemmer den fast mellom hydraulisk opererte armer. Denne redskapen kan benyttes for å transportere baller som er pakket inn i plast uten å ødelegge plasten.
En annen reell fare med redskapet er kjøring langs vei, spesielt uten last. Ved ulykker kan tindene utgjøre en fare for liv da de lett går gjennom personbiler. Denne faren kan minimeres ved å bikke redskapet mot bakken.
Fast Light Toolkit

Fast, Light Toolkit (FLTK) er et multiplattform programvarebibliotek med grafiske styreelementer for grafiske brukergrensesnitt. Biblioteket er utviklet av Bill Spitzak og andre, og er implementert i C++. FLTK har støtte for 3D-grafikk og har ey grensesnitt til OpenGL, men det er også egnet for generell programmering.
FLTK er lisensiert under GNU Lesser General Public License.
Tamil United Liberation Front

Tamil United Liberation Front er et politisk parti i Sri Lanka som søker selvstyre for de tamilbefolkede områdene av landet.

Historie

Tamil United Liberation Front ble stiftet under navnet Tamil United Front (TUF) 4. mai 1972. Da partiet vedtok å inkludere kravet om selvstendighet, endret det navnet til nåværende navn. Ved valget i 1977 fikk partiet 18 mandater i nasjonalforsamlingen, inkludert alle 14 fra Jaffna-halvøya.
Gjennom 1970-tallet og langt inn på 1980-tallet anklaget nasjonalistiske singalesiske politikere partiet for voldshandlinger utført av militante grupper som tamiltigrene. Men partiet var i realiteten for en mer konservativ holdning hos tamiler og mente at uavhengighet kunne oppnås uten vold. Partiet ble oppfattet som konkurrenter til LTTE.
Per Infanterist og Olea Kokkejente

«Per Infanterist og Olea Kokkejente» er fra et skillingstrykk med tittelen «En fornøyelig vise om haasen Per Infanterist og Olea Kokkejente blei forlova en kveld da Olea kokkejente skulle bære him ei kørj med brød». Teksten er skrevet av Knut Haugen, til en melodi av Gunnar Wennersberg. Nora Brockstedt og Alf Prøysen har sunget denne visa på plate, og den finnes på «Tango for to, 50 innspillinger fra 50 år».

Teksten

1.Å, skal jeg ta kørja med, ja takk vil du ta i a,

jeg bur forresten tett herved i huset her ved sida.

Så takk for hjelpa, vent litt, nei hører du madammen,

hu roper på meg nå, å skitt, kom la oss snakke sammen.
2.Du er en vakker jente du, å ja je er inte ille,

jeg vil nok gjerne ha deg du hvis at du bare ville.

Jeg mener du er gælen jeg å si inte det så brått du

du kan så gu tru han er inte lei den frieren du har fått du.
3.Jeg er nå en infanterist en riktig venn av jenter,

har engang prylt en kontorist en smed og fem studenter.

Og full det er nå aldri jeg når ei je har i hue

je banner på å holde deg så fin som noa frue.
4.Fortryllanes npr je ser deg mitt vett da reint forgår meg,

og tenk og få en slik gutt som deg med denne uniforma.

Og penger har je tjukt som gras je sparer ei en skilling

du skal se ut av bare stas som om du var på utstilling.
5.Og store ord og fleskefett står aldri fast i strupa

men je, je har nok friere sett som har været likså glupa.

Nye støkker vil meg ha til venn ja je har nok å ta av,

sist var her en skomakersvenn som bur i Lakkegata.
6.Å er vel en skomakerklatt mot vors i militæret

så snart vi vil så får vi ratt hvem jente det skal være.

Det harn'te fare må du tru for her for noen uker

jeg kunne fått ei sjyjomfru ja ei som maskin bruker.
7.Og vil du ha meg skal du se litt formue jeg eier,

jeg har ei diger kasse med så mange vakre greier.

Jeg har en sang om en soldat som morsk ved Sedan fekta

og så han Arnzens Aparat som er så god mot gikta.
8.Je er nå heller ingen fant det kan du alltids skjønne

je har en hatt som er galant med sløyfer blå og grønne.

Ei salmebok je fikk i fjor den tid dem fikk innført a,

og den er like pen og stor for je har inte rørt a.
9.Je har ei brøstnål som er fin den ser ut som et hjerte

han Tosten som var kjæresten min ifjor meg den forærte.

Ei bok je også fikk i fjor ut av den samme Tosten

om Rocamboles siste ord som sto i Morraposten.
10.Vil du ha meg Ole, ja Per med største gleda,

å, Olea je er så glad, jeg kan inte gå av stede.

Men Per når skal vårt bryllup stå, vi har jo for vårs tida

det er inte vært at nevne nå det er jo tidsnok sia.
Pore

En pore (gresk πóρος, «gang», «passasje») er en liten kanal, et hulrom eller en passasje i et materiale, ofte fylt av væske eller gass. Et materiale med mange porer sies å være porøst.
Porer kan være én av flere typer struktur som finnes i nanomaterialer.
Maurice A. Biot-medaljen blir utdelt årlig til en person som har ytt vesentlige bidrag til forskning innenfor mekanikk knyttet til porøse materialer. Medaljen er blitt delt ut siden 2002 av American Society of Civil Engineers til minne om Maurice A. Biot, som selv var en pionerene i studiet av porøse medier.

Egenskaper til porøse materialer

Studiet av egenskaper til porøse materialer inngår i mange fag, som akustikk, bergartsfysikk, geofysikk, geoteknikk, hydrogeologi, materialteknologi og petroleumsgeologi.
Porøsiteten er et mål for forholdet mellom volumet til porene i et materiale og totalvolumet til materialet. Den defineres vanligvis som et desimaltall mellom 0 og 1 eller som en prosentandel.
Filtermaterialer basert på polyuretan til rensing av væsker eller gasser kan måle porøsitet eller poretetthet i PPI – «pores per linear inch» eller porer per lineær tomme. Et filter på 5 PPI har relativt store porer, mens 100 PPI representerer et svært fint filter. Slik filtermateriale brukes for eksempel i akvariefilter og i mange typer luftfilter.
Porestruktur henviser til fordelingen i porestørrelse og også til forma på porene. De trangeste passasjene i porene blir kalt porehalser.
For et materiale med sammenhengende porer kan evnen til å transportere væske gjennom porene angis med permeabiliteten. Transportegenskapene avhenger ofte av porehalsene. En bergart med høy porøsitet og permeabilitet kalles reservoarbergart. På makroskopisk nivå beskrives væsketransport i et porøst medium av Darcys lov.
I bergartsfysikk er poretrykket trykket til væska i porene. Også betegnelsen porevannstrykk blir benyttet, når væska er vann. Trykket kan måles med et piezometer. Uventet høyt poretykk kan være en sikkerhetsrisiko under boreoperasjoner knyttet til petroleumsutvinning. Studier av poretrykk er også viktig for vannsikring i tunneler.
Lydhastigheten vil vanvligvis være mindre i et materiale med mange porer enn i et tilsvarende materiale uten porer. Målinger av lydhastigheten kan dermed brukes til estimere porøsiteten, og dette gjørest i brønner under oljeleting.
Porøse materialer er brukt i stor omfang til lydisolasjon og lyddemping. Poreantall og porestørrelse er viktig for den motstand lyden møter når den trenger inn i materialet.
Materialer med et lukket poresystem har svært gode isolasjonsegenskaper for varmestrøm og brukes til å isolere både mot kulde og varme.
Antony Armstrong-Jones

Bakgrunn

Antony Armstrong-Jones var eneste sønn av advokaten Ronald Armstrong-Jones og hans hustru Anne Parsons. Foreldrene ble tidlig skilt. I barndommen ble Armstrong–Jones rammet av polio.
Armstrong-Jones gikk på skole ved Eton og fikk sin universitetsutdannelse i arkitektur i Cambridge, der han også førte rolaget til seier i den berømte kapproingen mellom Cambridge og Oxford.

Karriere

Etter universitetet gjorde han karriere som portrettfotograf og fikk slik innpass i sosieteten. Der kom han i kontakt med prinsesse Margaret, søsteren til den britiske dronning Elizabeth. De inngikk et ekteskap som kom til å vare fra 1960 til 1978. De fikk barna David (født 1961) og Sarah (født 1964).
Han fikk i 1961 den arvelige tittelen jarl av Snowdon og fikk med det møterett i Overhuset. Etter at arvelordenes møterett ble innskrenket, ble han i 1999 utnevnt til life peer med tittelen baron Amstrong-Jones, slik at han kunne beholde sitt sete i Overhuset.
Armstrong-Jones var med på å designe (i 1960–63, med Frank Newby og Cedric Price), aviariet i London Zoo. Han spilte også en viktig rolle i utformingen av de fysiske rammer rundt prins Charles' investitur som fyrste av Wales.
Armstrong-Jones oppfant et design for en elektrisk rullestol, som fikk britisk patent 1230619 i 1971 («Means for Providing Mobility for Physically Handicapped Persons»).
I 1978 giftet han seg med Lucy Lindsay-Hogg og fikk samme år datteren Frances Armstrong-Jones.
Han var Knight Grand Cross av Royal Victorian Order.
Something for the Holidays

Something for the Holidays er et musikkalbum med Medium Kitchen, utgitt i 2009.
Sirupssnipp

Sirupssnipper er tradisjonelle småkaker som gjerne bakes til jul. Kakene består av en deig av sirup, smør, egg, sukker, melk, mel, og bakepulver eller hornsalt med diverse krydder. Deigen kjevles tynt ut og man skjærer ut kakene i snipper eller stikker ut figurer med former. Hver kake pyntes med en halv mandel.
I Bergen kaller man kakene «spekulasier».
Krybskytten

Innspillingsfakta

Den var den første av Sjöströms filmer til å bli spilt inn utenfor Stockholm, trolig i Älvkarleö i Norduppland i juni 1913. Meget lite av filmen ble spilt inn i studio.

Handling

«Tattar-Johan» og hans søster Elsa bor langt inne i skogen. Johan livnærer de begge gjennom tyvskytte, mens Elsa iblant går ned til byen for å handle. Bygdens skogvokter forelsker seg i Elsa, som også begynner å falle for ham, og de går på dans sammen. Deres dans avbrytes imidlertid av en bonde som har avslørt Johan med tyvskytte.
Skogvokteren begir seg i vei for å arrestere den skyldige, og Elsa følger etter. Mennene havner i et heftig slagsmål, men Johan klarer å slite seg løs og flykter til den gamle mølla. Han lykkes deretter å stenge inne skogvokteren i mølla og åpner damlukene, slik at vann strømmer inn.
Da kommer Elsa til mølla. Nå slåss søsknene med hverandre, og kampen slutter med at begge havner i vannet. Johan dras ned og drukner, men Elsa kommer i land og lykkes i siste stund å redde sin elskede.

Anmeldelser

To anmelelser av stockholmsaviser har blitt funnet. I Aftonbladet kalte man Sjöströms regi «beundringsverdig», mens Social-Demokraten likte det «naturskjønne Älvkarleby» og syntes at filmen var «ytterst spennende». Sydsvenska Dagbladet mente att striden i mølla var særskilt spennende og nevnte også «det naturskjønne Älfkarleö» samt den utmerkede fotograferingen.

Filmen i dag

Den er ikke bevart.
Iron Maiden (album)

Lyriske referanser

«Phantom of the Opera» er basert på romanen med samme navn av den franske forfatteren Gaston Leroux fra 1910. Romanen har siden den gang blitt tolket av utallige artister – både innen musikk, teater og film.
Asthenorhina turneri

Utseende

En middelsstor (ca. 22 millimeter), avlang, mer eller mindre metallisk grønn gullbasse. Snuten er avlang, rundet, lite grann innbuktet foran, uten horn eller tenner. Pronotum er avrundet sekskantet, i den bakre delen med parallelle sider, i den fremre rettlinjet avsmalnende forover. Hos hannen er forbeina kraftige med en skarp pigg på låret. Dekkvingene har to opphøyde lengderibber.

Utbredelse

Arten er beskrevet fra det nåværende Ghana.
Afromethia

Utseende

En ganske liten (ca. 7 millimeter), spinkel, brun trebukk. Dekkvingene er forkortede og dekker bare omtrent halve bakkroppen, flygevingene er heller ikke dekkede. Hannens antenner er tynne og omtrent dobbelt så lange som kroppen. Hodet er kort og bredt, betydelig bredere enn pronotum, som er tønneformet og noe lengre enn bredt. Dekkvingene er forholdsvis tynne og spriker i midten. Beina er ganske tynne og nokså lange.

Utbredelse

Arten er utbredt i Namibia.
Andhrimner

Andhrimner var et satirisk og litterært ukeblad, utgitt anonymt av Paul Botten-Hansen, Henrik Ibsen og Aasmund Olavsson Vinje. Bladet utkom første gang i 1851 i Kristiania. 
Det var i dette bladet at Ibsen under pseudonymet Brynjolf Bjarme fikk trykt sine første dikt. Ibsen bidro også med enkelte av bladets tegninger. Av Vinje finner vi flere skjønnlitterære kritikker (bl. a. om M.A. Goldschmidt og hans skribentvirksomhet), og Botten-Hansen offentliggjorde her sitt dramatiske eventyrdikt «Huldrebryllupet», betegnet som en modell for Ibsens Peer Gynt. Komplette eksemplarer av vittighetsbladet er svært sjeldne.
Karakter

Ordet karakter stammer opprinnelig fra gresk χαρακτήρ («risse inn»), og betegnet pregestempelet for mynter og segl samt selve pregingen. I overført betydning har karakter siden kommet til å bety kjennetegn eller særmerker ved en person, gjenstand, hendelse eller lignende. Ordet har en rekke betydninger som er avledet av dette, slik som rollefigur (i teater) eller karakter som mål på prestasjoner (i utdannelse, se for eksempel karaktersystemer i Norge). Ordet kan også betegne moralsk fasthet («han har en sterk karakter»).
Som et lånord fra engelsk kan karakter også betegne en rollefigur innen film, skuespill og teater.
Treasure Coast gasskraftverk

Treasure Coast gasskraftverk er et varmekraftverk i St. Lucie County, i delstaten Florida i det sørøstlige USA. Anlegget har en installert produksjonskapasitet på 352 MW fordelt på 2 turbiner med effekt på 160 – 220 MW hver, avhengig av sesong. Operatør er energiselskapet Fort Pierce Utilities Authority LP. 
Det stod ferdig utbygd i 2008. Brenselkilden er hovedsakelig naturgass.
Nocturama

Nocturama er det tolvte studioalbumet til Nick Cave and the Bad Seeds, utgitt i 2003.
Slaget om Susangerd

Bakgrunn

I de siste dagene før den årlige regntiden var et forsøk på å rette opp en uholdbar, strategisk disfavør. Iran hadde holdt stand mot sterke angrep av styrker fra to irakiske korps under Irak-Iran-krigen.
Under offensiven fra september til oktober hadde irakerne uten motstand inntatt byen, men etterlot ikke noen garnison der. Iranske styrker tvang seg tilbake og gjenerobret den forlatte byen. Dette ble en trussel mot irakernes flanker med to korps i nord og i sør. Med Susangerd i iransk besittelse kunne ikke de irakiske styrkene fra den sentrale fronten støtte sine kamerater på den sørlige fronten.

Slaget

Den irakiske siden var i klar, numerisk overlegenhet ved Susangerd med seks til syv ganger flere soldater med stor ildkraft. På den andre siden stod de undertallige pasdaranforsvarerne som holdt stand på de ytre forsvarsverkene som ikke var brutt etter en ukes kamp. 21. november grov irakerne seg ned foran den ødelagte, men uinntatte byen. Som et resultat ble det dannet to lommer på hver side av byen.
I sør hadde et fremstøt fra Hamidiyeh mot Ahvaz blitt stoppet i det lavtliggende landskapet ved at eldre vannkanaler ble åpent slik at området ble satt under vann. Irakerne mistet deler av sine styrker sammen med opptil 150 pansrede kjøretøyer.
21. november hadde regnbygene kommet. Mye av terrenget i sørvestlige Iran er våtmarker med store områder med mykt underlag som ikke tillot større forflytninger utenfor de preparerte veiene i regntiden. Videre avansement var ikke lenger mulig for de irakiske styrkene.
San Remigio (Cebu)

San Remigio (Bayan ng San Remigio) er en kommune i Filippinene. Kommunen tilhører provinsen Cebu og ligger på øya av samme navn. Folkemengden var på 57 557 innbyggere i 2015.
Ann Paludan

Bakgrunn

Paludan var datter av Basil Murray, som var sønn av klassisisten Gilbert Murray og hans hustru Mary Howard. Ann besøkte gjerne sine besteforeldre i Yatscombe, på Boars Hill, særlig under sine år ved St Hugh's College i Oxford. Da syklet hun til Yatscombe hver søndag. Hennes foreldre hadde skilt lag da hun var liten, og faren døde i Spania da hun var åtte år, så besøkene til besteforeldrene gav henne en kontinuitet.  På morssiden var hun barnebarn av maleren Algernon Newton, fra familien som stiftet Winsor and Newton paints company, og niese av skuespilleren Robert Newton.

Karriere: Diplomat, ambassadørhustru, forfatterinne

Etter slutteksamen ble hun britisk diplomat, og giftet seg med John Ernest Powell-Jones og begynte livet utenlands i  1949. Hennes sønn Mark Jones ble født 5. februar 1951; han ble konsthistoriker og ble  Master for St Cross College i Oxford i 2011.
Janus Paludan, en dansk diplomat, hadde tjenestegjort som den danske ambassadør i Kongo 1962–1965 og i Brasil 1968–1972, og han og Ann giftet seg før han begynte som Danmarks ambassadør til Folkerepublikken Kina i 1972, med sideakkreditering til Hanoi og Pyongyang. De bodde i Beijing til 1976, og vendte deretter ofte tilbake til Kina på forskningsreiser. Han ble så ambassadør til Egypt i 1976 og til Island fra 1977 til 1984. Deretter trakk de seg tilbake til pensjonlistlivet i det nordlige Cumbria. Ann ble enke i januar 2004.
Hun døde sent i 2014.
Mæcenas

Gaius Cilnius Mæcenas (født 70 f.Kr., død 8 f.Kr.) var en romersk statsmann fra Arretium, sønn av en rikmann og rådgiver til og venn av Gaius Octavius som siden ble den første keiser av Roma under navnet Augustus. Han og representerte ofte Augustus politisk, selv om samarbeidet kjølnet noe mot slutten av hans liv. Han var en av hovedmennene i Augustus' kulturpolitikk og støttet håpefulle kunstnere som skrev pent om Augustus. Hans navn ble således et fast uttrykk i ordet mesén som finnes i dag i mange språk i betydningen en rik, sjenerøs og opplyst beskytter av kunstartene.
Første gang Mæcenas omtales er i 40 f.Kr. da han hjalp til ved fredsforhandlingene mellom Augustus og Marcus Antonius. Siden er han mindre synlig i det politiske liv. Fra omkring 30-tallet f.Kr. begynte han å støtte kunstnere som Vergil, Varius Rufus, Propertius og Horatius. Flere store verker, deriblant Vergils Georgica og Horatius' Oder er tilegnet Mæcenas, og han tilskrives også Propertius' forandring fra en grov dikter til en mer urban. Rebellen i Augustus' tid, dikteren Ovidius, fikk derimot ikke støtte av Mæcenas, og Ovidius skrev heller ikke særlig pent om Augustus. Mæcenas' praktvilla i Roma er utgravd.

Omdømme

Meningene er delte allerede i oldtiden til Mæcenas' personlige karakter, men hans administrative og diplomatiske evner ble høyt verdsatt. Han ble tillagt stor innflytelse over Augustus' humane politikk etter hans første allianse mellom Antonius og Lepidus. Den beste karakteristikken av hans vesen som menneske og statsmann er gitt av Marcus Velleius Paterculus, som beskrev ham som «en søvnløs vaktsomhet i kritiske nødssituasjoner, framsynt og handlekraftig, men avslappet i forretninger og mer luksuriøs og feminin enn en kvinne.» Uttrykk i Horatius' Oder synes å antyde at Mæcenas var utilstrekkelig i den hardførhet som romerne likte å se for seg som karakteristisk for deres by.
Hoxud

Hoxud (kinesisk: 和硕县; pinyin: Héshuò Xiàn; uigursk : خوشۇت ناھىيىسى / Hoşut Nahiyisi) er et fylke i den autonome region Xinjiang i Folkerepublikken Kina. Det ligger under det autonome prefektur Bayin'gholin.
Det har et areal på 12.753 km².
Befolkningen var på 61 861 innbyggere i 1999.
Trichacanthocinus

Utseende

En liten, avlang, blekbrun trebukk. Oversiden er sparsomt kledt med lange, oppstående, brune hår. Antennene er noe lengre enn kroppen. Pronotum er avrundet sekskantet, dekkvingene jevnbrede, beina forholdsvis lange.

Levevis

Som de fleste andre trebukker borer larvene i ved.

Utbredelse

Arten lever i Laos.
Vannedderkopp

Utbredelse

Vannedderkopp er utbredt fra  De britiske øyer i vest til Japan i øst. I Norge mangler den på Vestlandet, men er registrert i Sør- og Øst-Norge, Trøndelag og Finnmark.

Utseende

Vannedderkopp er en stor edderkopp, mellom 15 og 20 mm (kroppslengde). De er brunsvart på farge. Kroppen er dekt med fine hår, slik at bakkroppen blir omgitt av et «luftlag» under vann. På grunn av dette luftlaget får den en sølvskinnende farge under vann.

Levevis

Den lever som predator (rovdyr) på andre mindre vannlevende dyr i ferskvann, men ånder luft som alle andre edderkopper. Den samler luft i et nett eller en «klokke» mellom vannplantene, under vannoverflaten. Luften blir jevn byttet ut og eggene blir lagt inne i denne «luftboblen».